आतंकी निज्जर की हत्या के विरोध में मार्च निकाला; पुलिस ने हिरासत में लिए
Terrorist Hardeep Singh Nijjar; Dal Khalsa Supporter March Amritsar| RAW Amritsar Police Action  पंजाब के अमृतसर में एक बार फिर स्वर्ण मंदिर के पास विरासती मार्ग पर खालिस्तान के समर्थन में नारे लगाए गए।
पंजाब के अमृतसर में एक बार फिर स्वर्ण मंदिर के पास विरासती मार्ग पर खालिस्तान के समर्थन में नारे लगाए गए। दरअसल, कनाडा में मारे गए सिख फॉर जस्टिस (SFJ) के सदस्य आतंकी हरदीप सिंह निज्जर की आत्मिक शांति के लिए रखे पाठ का आज स्वर्ण मंदिर में भोग डाला गया। जिसके बाद गर्म ख्याली संगठन दल खालसा ने RAW ऑफिस तक मार्च निकालना शुरू कर दिया।
रास्ते में खालिस्तान के समर्थन में नारे लगाए जा रहे थे और सभी ने हाथों में आतंकी निज्जर के पोस्टर पकड़ रखे थे। पुलिस ने टाउन हॉल के पास बैरिकेडिंग कर दी और पुलिस की गाड़ियां लगा रास्ता बंद कर दिया गया। विरासती मार्ग पर दल खालसा समर्थकों को रोक लिया।
दल खालसा समर्थकों ने कुछ दिन पहले ही आतंकी निज्जर की हत्या के विरोध में RAW के ऑफिस को घेरने की घोषणा कर दी थी।
DCP ने मार्च न निकालने का किया आग्रह 
DCP लॉ एंड ऑर्डर परमिंदर सिंह भंडाल ने दल खालसा समर्थकों समझाया और मार्च न निकालने का आग्रह किया, लेकिन सभी RAW के ऑफिस तक मार्च निकालने और बाहर प्रदर्शन करने पर अड़े रहे। भंडाल ने DC के नाम मांग पत्र देने का भी सुझाव दिया, लेकिन दल खालसा ने ऐसा करने से भी मना कर दिया।
पुलिस ने लिया हिरासत में
दल खालसा की गतिविधि को देखते हुए DCP ने सभी को हिरासत में लेने का आदेश दे दिया। जिसके बाद सभी को एक पुलिस बस में बैठा कर हिरासत में ले लिया गया। भंडाल ने कहा कि फिलहाल सभी को हिरासत में लेकर मांगों के बारे में पूछा जाएगा। जिसके बाद सभी को छोड़ दिया जाएगा।
निज्जर की हत्या के आरोप RAW पर लगा रहा दल खालसा
दल खालसा के पदाधिकारियों ने कनाडा में मारे गए आतंकी हरदीप सिंह निज्जर की हत्या के आरोप RAW पर लगाए हैं। दल खालसा समर्थकों का आरोप है कि आतंकी निज्जर की हत्या RAW व भारतीय एजेंसियों की तरफ से करवाई गई है।
निज्जर को गुरुद्वारे के बाहर पार्किंग में मारी गोलियां
निज्जर को कनाडा के ब्रिटिश कोलंबिया के सरी स्थित गुरुनानक सिख गुरुद्वारा के पास 2 अज्ञात बंदूकधारियों ने गोली मारी थी। निज्जर इस गुरुद्वारे का प्रधान भी था। वह गुरुद्वारे से बाहर पार्किंग में अपनी कार में था। इसी दौरान 2 युवक मोटरसाइकिल पर आए और फायरिंग शुरू कर दी। निज्जर को कार से बाहर निकलने तक का समय नहीं मिला और वहीं उसकी मौत हो गई।